SL Uradni list Evropske unije C 138/5

Končno poročilo pooblaščenca za zaslišanje v zadevi 61291 – Liechtensteinische Kraftwerke Anstalt in Telecom Liechtenstein AG

(V skladu s členoma 15 in 16 Odločbe Nadzornega organa EFTE št. 177/02/COL z dne 30. oktobra 2002 o mandatu pooblaščenca za zaslišanje v nekaterih postopkih o konkurenci – UL L 80, 27.3.2003, str. 27.)

2009/C 138/07

Osnutek odločbe, ki je bil Nadzornemu organu EFTE predložen v skladu s členom 9 Poglavja II Protokola 4 k Sporazumu med državami EFTE o ustanovitvi nadzornega organa in sodišča (v nadaljnjem besedilu: Sporazum o nadzornem organu in sodišču), zadeva pogodbo, ki sta jo dne 11. julija 2006 sklenila Liechtensteinische Kraftwerke Anstalt („LKW“) in Telecom Liechtenstein AG z namenom prestrukturiranja trgov telekomunikacij v Lihtenštajnu.

Nadzorni organ EFTE je 1. decembra 2006 prejel pritožbo proti podjetjema Telecom Liechtenstein in LKW ter Kneževini Lihtenštajn zaradi domnevne kršitve členov 53 in 59 Sporazuma EGP.

Direktorat za konkurenco in državno pomoč Nadzornega organa EFTE je 23. novembra 2007 pogodbenima strankama izrazil pomisleke, ker je kazalo, da nekateri elementi njune pogodbe kršijo člen 53(1) Pogodbe EGP in da najverjetneje ne bosta upravičena do posamične izjeme.

V dopisih z dne 5. decembra 2007 in 13. decembra 2007 sta LKW in Telecom Liechtenstein navedla, da želita predlagati zaveze, da bi upoštevali pomisleke, ki jih je izrazil Direktorat za konkurenco in državno pomoč.

Nadzorni organ EFTE je 19. decembra 2007 sprožil postopek v skladu s členom 2 Poglavja III Protokola 4 k Sporazumu o nadzornem organu in sodišču in strankama sporočil svojo predhodno oceno v skladu s členom 9 Poglavja II Protokola 4 k Sporazumu o nadzornem organu in sodišču. Nadzorni organ EFTE je v predhodni oceni navedel, da se za nekatere elemente pogodbe zdi, da kršijo člen 53(1) sporazuma EGP in da najverjetneje ne bodo upravičeni do posamične izjeme.

V odgovor na predhodno oceno z dne 19. decembra 2007 sta LKW in Telecom Liechtenstein 28. februarja 2008 Nadzornemu organu EFTE predložila predloge zavez.

Nadzorni organ EFTE je 15. maja 2008 v Uradnem listu Evropske unije objavil obvestilo v skladu s členom 27(4) Poglavja II Protokola 4 k Sporazumu o nadzornem organu in sodišču, v katerem je zainteresirane tretje osebe pozval, naj pripombe o predlaganih zavezah predložijo do 16. junija 2008 (1).

V odziv na Obvestilo je Nadzorni organ EFTE junija 2008 prejel pripombe tretjih oseb in pritožnika.

Nadzorni organ je 23. in 26. junija 2008 strankama predložil nezaupne različice pripomb, ki jih je prejel v odziv na Obvestilo.

Pripombe tretjih oseb, prejete po objavi Obvestila, niso bile takšne, da bi Nadzorni organ EFTE zaradi njih ponovno pretehtal svoje pomisleke.

Skladno s tem je Nadzorni organ EFTE sklenil, da glede na predlagane zaveze ter po oceni ustreznih pripomb tretjih oseb in pritožnika ne glede na člen 9(2) Poglavja II Protokola 4 k Sporazumu o nadzornem organu in sodišču, zaveze odpravljajo pomisleke, ki jih je izrazil v svoji predhodni oceni, tako da ni več razlogov za ukrepanje.

V odločbi na podlagi člena 9 Poglavja II Protokola 4 k Sporazumu o nadzornem organu in sodišču ni ugotovljeno kršenje pravil konkurence, vendar stranki privolita, da bosta odpravili pomisleke, ki jih je v predhodni oceni izrazil Nadzorni organ EFTE. V tem postopku sta obe strani pripravljeni poenostaviti upravne in pravne zahteve, ki so neločljivi del celotne preiskave domnevne kršitve.

Stranki ali katere koli tretje osebe mi niso predložile nobenih vprašanj ali podatkov v zvezi s postopkom.

Ob upoštevanju zgoraj navedenega menim, da so bile pravice strank do zaslišanja v tej zadevi spoštovane.

V Bruslju, 21. avgusta 2008 Per Andreas BJØRGAN

(1) UL C 118, 15.5.2008, str. 31 in Dopolnilo EGP št. 28, 15.5.2008, str. 4.